《答曼叔见谢颍桥相过之什》
宋代·韩维

颍川今古贤豪多，后生继者为谁何。
吾交曼叔少挺出，力自树立非由它。
潜心直欲到圣处，论议不避况与轲。
读书下笔知所趣，崇树兰茝遗蒿莪。
轩昂头角事高大，肯与世俗同其波。
一从得官坐山县，有如鸷鸟著网罗。
朝符暮檄困奔走，尚畏官长来诛诃。
时时矫首尘埃下，窥睹风月偷吟哦。
我怜轶才就羁绊，岁一往视无蹉跎。
扁舟远放汝水岸，浊酒暮醉高阳阿。
前时拜会牒来颍上，谨视敛籴讥奸讹。
官曹寂寞古寺冷，况复朔雪飞傞傞。
驰书里中二三友，固要以义当予过。
星言整驾夕已至，霜桥晚渡冰峨峨。
燃薪暖我频饮我，斟酌脯酱调盐鹾。
倾壶举觞纷左右，客馆而笑君颜酡。
危然正论中法义，豆笾罗列阵象犠。
嘲俳乘醉忽以发，驶如凿水放九河。
哀弦孤止四坐寂，继以箫笛相谐和。
先生久与人迹绝，心如止水形枯柯。
忽警此乐非外奖，不觉抚手促而歌。
归衔络马屡见夺，欲去未忍还婆娑。
空堂想见别后意，一灯夜守阵编哦。
兴来落纸成大句，势欲李杜相凌摩。
缄题见寄邀以和，大江汹涌难为沱。
短篇澀讷非所报，为我挥笔芟烦苛。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。